  Виталий Пронин 2-тӥ июльысен Ижысь «Галерея» адӟытон центрын тодматскыны луэ Пермьысь Александр Овчинников художниклэн «Пустота» адӟытонэныз (18+). Пеймыт залын пеймыталэс суредъёс шоры учкыны юрттэ фонарь.Туспуктӥз Анастасия ШумиловаА. Овчинников йылпумъяз Пермьысь Авиационной техникумез но Москваысь Туризмъя но сервисъя кун университетэз. Али ужа автосервисын, нош ваньмон дырзэ но лул-сюлэмзэ суредаськонлы сӥзе. Иже художник вайиз берло 3 ар ӵоже пастелен суредам ужъёссэ. Пеймыт залын пеймыталэс суредъёс шоры учкыны юрттэ фонарь. Бадӟым куака, огназ пукись мурт, кизилиё уй — сюжетъёс мӧзмытэсьгес ке но, соос улонысь ӟечсэ адӟыны, умоезлы оскыны дышето. — Адямилэн лулыз буш луэ, со уг вала ке, мар солы кулэ, мар понна со улэ. Со бушез умоен ӧд ке тырмыты, маке уродэз, шӧтэмез отчы каръяськоз, — вера А. Овчинников. — Асьме вакытэ адямиос соцсетьёсын ялан пуко, асьмеос жуг-жаг информациен котыртэмын. Но со ӟечсэ уг вайы — асьмеос ум но валаське, ма кароно соин. Тодон-валанэз пушкытӥд ӧд ке потты, со пайда уз вайы, ӟечен уз берытскы. Адӟытон ужалоз 2-тӥ августозь. Анастасия Шумилова  